google/wiki40b huggingface dataset:
Κάρλες Ρίβα

Βιογραφία

Σπούδασε στη Φιλοσοφική και τη Νομική σχολή του Πανεπιστημίου της Βαρκελώνης. Εκεί ήρθε σε επαφή με την αρχαία Ελλάδα και τους συγγραφείς της. Στα δεκαεπτά του χρόνια μετέφρασε τις Βουκολικές του Βιργίλιου και το 1919 δημοσίευσε μια μετάφραση της Οδύσσειας, ενώ τα πρώτα του δύο βιβλία, Les aventures d'en Perot Marrasquí ('Οι περιπέτειες του Περότ Μαρασκί', διηγήματα) και το το Primer llibre d'Estances ('Πρώτο βιβλίο διαμονών', ποιήματα) εκδόθηκαν το 1917 και 1919 αντίστοιχα.
Τη δεκαετία του 1920 ταξίδεψε στη Γερμανία, όπου υπήρξε μαθητής του γερμανού φιλολόγου Καρλ Φόσλερ, στην Ιταλία και την Ελλάδα, και, απογοητευμένος από την περιορισμένη απήχηση των βιβλίων του, αφιερώθηκε στη μετάφραση κλασσικών ελλήνων και λατίνων συγγραφέων στα καταλανικά, παράλληλα με την διδασκαλεία αρχαίων ελληνικών, στο Ίδρυμα Μπερνάτ Μέτζε.
Μετέφρασε την Αντιγόνη και την Ηλέκτρα του Σοφοκλή και Πλούταρχο. Το 1925 γνώρισε τον γάλλο ποιητή Πολ Βαλερύ, που τον βοήθησε να αποδεκτεί την σκοτεινότητα της ποίησής του, την κύρια αιτία της μικρής απήχησής της στο καταλανικό κοινό, και τον επηρέασε σε ζητήματα θεωρίας της λογοτεχνίας.
Η επόμενη δεκαετία τον βρήκε να εκδίδει το Segon llibre d'Estances ('Δεύτερο βιβλίων διαμονών', 1930) και να συνεχίζει το μεταφραστικό του έργο με τον Αισχύλο. Ήταν πεπεισμένος δημοκρατικός και κατά τον Εμφύλιο Πόλεμο αναγκάστηκε να διαφύγει στην Γαλλία μαζί με τη σύζυγό του, Κλεμεντίνα Αρδερίου, όπου συνέχισε την συγγραφική και μεταφραστική του δραστηριότητα. Στην εποχή αυτή ανάγονται το έργα του Elegies de Bierville ('Ελεγείες της Μπιερβίλ', 1943).
Μετά την επιστροφή του στην Ισπανία, λειτούργησε ως εκπρόσωπος της καταλανικής λογοτεχνίας και κουλτούρας στα τρία συνέδρια που διοργάνωσαν οι καστελιανόφωνοι διανοούμενοι της Ισπανίας, παρά την καταπίεση στην οποία υπόκειντο η καταλανική πολιτισμική σφαίρα στα χρόνια της δικτατορίας του στρατηγού Φράνκο.
Σκηπίων Γονέμης

Βιογραφικά στοιχεία

Γεννήθηκε στην Βενετία το 1605 από γονείς Κυπρίους που κατέφυγαν στην Ιταλία μετά την άλωση του νησιού από τους Τούρκους. Ο πατέρας του ήταν έμπορος. Τον έστειλε στην Πάδουα για να εκπαιδευτεί στο Πανεπιστήμιο. Αναγορεύτηκε διδάκτωρ και των δύο δικαίων, και σε ηλικία εικοσιτεσσάρων χρονών το 1629 διορίστηκε καθηγητής του αστικού δικαίου στο ίδιο ίδρυμα. Παντρεύτηκε την θυγατέρα του συνέδρου και συμπατριώτη του Αλέξανδρου Συγκλητικού. Το 1611 προβιβάστηκε στην έδρα του Τιμαριωτικού Δικάιου και το 1664 η Δημοκρατία τιμώντας την νομομάθεια του Γονέμη τον ονόμασε σύμβουλο υπό των τιμαριωτικών υποθέσεων. Έλαβε αδρή μισθοδοσία και ονομάστηκε ιππότης του Αγίου Μάρκου. Απεβίωσε στην Πάδουα στις 24 Νοεμβρίου 1700 σε ηλικία ενενήντα έξι χρονών.
Κάρολος Ιωσήφ Βοναπάρτης

Βιογραφικά στοιχεία

Γεννήθηκε στις 9 Ιουνίου 1851 στην Βαλτιμόρη και ήταν γιος του Ζερόμ-Ναπολέοντα, γενάρχη του αμερικανικού κλάδου της οικογένειας Βοναπάρτη. Παππούς του ήταν ο Ιερώνυμος Βοναπάρτης, νεότερος αδελφός του Ναπολέοντα Α΄ Βοναπάρτη και βασιλιάς της Βεστφαλίας. Ο αμερικανικός κλάδος δεν θεωρείται μέρος της δυναστείας των Βοναπάρτη, γι'αυτό και ποτέ τα μέλη του δεν χρησιμοποίησαν τους σχετικούς τίτλους.
Σπούδασε νομικά στο πανεπιστήμιο του Χάρβαρντ. Την 1η Ιουλίου 1905 διορίστηκε υπουργός Ναυτικών στην κυβέρνηση Θεόδωρου Ρούζβελτ, θέση στην οποία παρέμεινε μέχρι και τις 16 Δεκεμβρίου 1906, οπότε και διορίστηκε Γενικός Εισαγγελέας των ΗΠΑ. Στην τελευταία θέση παρέμεινε μέχρι και τον Μάρτιο του 1909. Ως Γενικός Εισαγγελέας ίδρυσε το Γραφείο Ερευνών, που το 1935 μετονομάστηκε σε Ομοσπονδιακό Γραφείο Ερευνών (FBI). Ιδιαίτερο ενδιαφέρον επέδειξε για τα δικαιώματα των Αφροαμερικανών.
Απεβίωσε στην Βαλτιμόρη στις 28 Ιουνίου 1921. Ήταν νυμφευμένος και δεν είχε παιδιά.
Η Κόρη του Δράκουλα

Πλοκή

Αυτή η ταινία αρχίζει εκεί που τελειώνει η προηγούμενη. Δύο αστυνομικοί ανακαλύπτουν τον καθηγητή Βαν Χέλσινγκ στο υπόγειου του Αββαείου του Κάρφαξ, έχοντας τρυπήσει τον Κόμη Δράκουλα στο φέρετρό του με ένα μυτερό παλούκι. Χωρίς να πιστέψουν τις παράξενες ασυναρτησίες του καθηγητή για βαμπίρ, τον μεταφέρουν στο αστυνομικό τμήμα μαζί με το πτώμα του Δράκουλα και του Ρένφιλντ. Ο αρχηγός της αστυνομίας, ο σερ Μπάσιλ Χάμφρι, έχωντας τις ίδιες γνώμες και σκέψεις με τους δύο αστυνομικούς, στέλνει τον καθηγητή Βαν Χέλσινγκ υπό την επιτήριση του φίλου του Δρ Τζέφρεϊ Γκαρθ, τον οποίο ο Βαν Χέλσινγκ σχεδιάζει να προσλάβει ως δικηγότο.
Εν τω μεταξύ, η κόρη του Δράκουλα, η Κόμισσα Μαρία Ζαλέσκα, με την βοήθεια του υπηρέτη της, Σάντορ, κλέβει το πτώμα του πατέρα της και το καιει, ελπίζοντας να απελευθερωθεί απ΄ τον βαμπιρισμό της. Μετά την αποτυχία αυτή, η Κόμισσα Ζαλέσκα ζητάει βοήθεια απ' τον Δρ. Γκαρθ, χωρίς να του πει πως είναι βαμπίρ. Σύντομα όμως αρχίζει να ερωτεύεται τον γοητευτικό επιστήμονα, με το μόνο εμπόδιο για να γίνει δικός της είναι η αρραβωνιαστικιά του και γραμματέας Τζάνετ Μπλέικ, και ασφαλώς ο καθηγητής Βαν Χέλσινγκ που έχει βάλει στο μάτι τη νεαρή κόμισσα υποπτεύοντάς την για την κόρη του Δράκουλα.
Όμιλος Α΄ Παγκοσμίου Πρωταθλήματος Καλαθοσφαίρισης Ανδρών 2014

Ο Όμιλος A΄ του Παγκοσμίου Πρωταθλήματος Καλαθοσφαίρισης Ανδρών 2014 θα αποτελεί την φάση των ομίλων του Παγκοσμίου Πρωταθλήματος Καλαθοσφαίρισης Ανδρών 2014 για την Ισπανία, την Σερβία, την Γαλλία, την Βραζιλία, την Αίγυπτο και το Ιράν. Κάθε ομάδα απίζει με κάθε ομάδα του ομίλου μία φορά, συνολικά πέντε αγώνες κάθε ομαδα, με όλους τους αγώνες να παιχτούν στο Παλάθιο Μουνιθιπάλ δε Δεπόρτες δε Γρανάδα, Γρανάδα. Αφού παιχτούν όλοι οι αγώνες, οι τέσσερις πρώτες ομάδες προκρίνονται στον τελικό γύρο. Αυτός ο όμιλος θεωρείται ότι είναι ο "Όμιλος του Θανάτου" αφού βρίσκεται η πρώην πρωταθλήτρια Ευρώπης και φιναλίστ των Ολυμπιακών Ισπανία, η νυν πρωταθλήτρια Ευρώπης Γαλλία, και η παραδοσιακή υπερδύναμη Σερβία, μαζί με μία δυνατή Βραζιλία και ένα δυνατό Ιράν.
Αναστάσιος Πηχιών

Βιογραφία

Γεννήθηκε στην Αχρίδα της Πελαγονίας την περίοδο της Οθωμανικής Αυτοκρατορίας. Τις εγκύκλιες σπουδές του τις έκανε στην Αχρίδα και το Μοναστήρι. Είχε την τύχη να έχει δάσκαλο τον Μαργαρίτη Δήμιτσα, στο ιδιωτικό σχολείο του οποίου, στο Μοναστήρι, δίδαξε επί ένα χρονικό διάστημα και βοήθησε τον δάσκαλό του στην συγγραφή των διαφόρων μελετών του.
Ο Δήμιτσας τον προέτρεψε να μεταβεί, το 1856, στην Αθήνα, να τελειώσει εκεί το Γυμνάσιο και να συνεχίσει τις σπουδές του στο Πανεπιστήμιο. Το 1859 γράφτηκε στη Φιλοσοφική Σχολή του Πανεπιστημίου Αθηνών. Για να καλύπτει τα έξοδα των σπουδών του, αντέγραφε διάφορα έγγραφα και συγγράμματα, ενώ το δεύτερο χρόνο των σπουδών του έλαβε υποτροφία από το Βελλίδειο κληροδότημα. Συμμετείχε σε όλες σχεδόν τις κινητοποιήσεις των φοιτητών, τόσο για το Μακεδονικό ζήτημα όσο και τις αντιδυναστικές διαδηλώσεις κατά της Βασιλείας του Ὀθωνα, που οδήγησαν στην πτώση της βασιλικής δυναστείας. Το 1863 δέχθηκε τη θέση του ελληνοδιδασκάλου στην Κλεισούρα Καστοριάς όπου δίδαξε για δύο χρόνια. Το 1865 διορίστηκε δάσκαλος στο ελληνικό σχολείο της Καστοριάς. Στην Καστοριά ο Πηχιών ανέπτυξε έντονη εκπαιδευτική δραστηριότητα καταβάλλοντας προσπάθειες για την ίδρυση ελληνικών σχολείων και την κατάλληλη στελέχωσή τους. Συνέβαλε ακόμη ουσιαστικά στην πρόοδο του Φιλοεκπαιδευτικού Συλλόγου Καστοριάς που ιδρύθηκε το 1872. Για το σκοπό αυτό τον βοήθησαν υλικά και ηθικά για την επιτέλεση του έργου του σημαντικοί λόγοι της εποχής εκείνης και κυρίως με τους Αναστάσιο Γούδα και Κωνσταντίνο Ασώπιο, - Ηπειρώτες από το Γραμμένο Ιωαννίνων, ο δε πρώτος γιατρός και λόγιος και ο δεύτερος καθηγητής του Πανεπιστημίου Αθηνών.
Κουρντ Γιούργκενς

Βιογραφία

Ο Γιούργκενς γεννήθηκε στο Σολν της Βαυαρίας το 1915. Ο πατέρας  του, Κουρτ, ήταν έμπορος από το Αμβούργο, και η μητέρα του, Μαρί Αλμπερτίν,  ήταν μια Γαλλίδα καθηγήτρια. 
Ξεκίνησε την επαγγελματική σταδιοδρομία του ως δημοσιογράφος πριν γίνει ηθοποιός με την προτροπή της συζύγου του και  ηθοποιό, Λουίζ Μπάσλερ. 
Πέρασε μεγάλο μέρος της καριέρας του στη θεατρική σκηνή στη Βιέννη. 
Ο Κουρντ Γιούργκενς ήταν επικριτής του Ναζιστικού κομμάτος στην πατρίδα του τη Γερμανία, και εξαιτίας αυτού το 1944 είχε σταλεί σε στρατόπεδο στην Ουγγαρία ως  «πολιτικά αναξιόπιστος». 
Μετά τον Β' Παγκόσμιο πόλεμο έγινε Αυστριακός υπηκόος.

Καριέρα

Αν και εμφανίστηκε σε  περισσότερες από 100 ταινίες, ο Γιούργκενς θεωρείται πρωτίστως ως ένας ηθοποιός του θεάτρου. 
Η τελευταία εμφάνιση του στη θεατρική σκηνή ήταν με την Κρατική Όπερα της Βιέννης, στις 9 Μαρτίου 1981. 
Σκηνοθέτησε επίσης, μερικές ταινίες με περιορισμένη επιτυχία και έγραψε και σενάρια. 
Στις πιο πολλές κινηματογραφικές ταινίες που πήρε μέρος, κυρίως πολεμικές, υποδυόταν συχνά έναν στρατιωτικό.

Προσωπική ζωή

Ο Γιούργκενς διατηρούσε σπίτι στη Γαλλία, αλλά συχνά επέστρεφε στη Βιέννη για να πάρει μέρος σε θεατρικές παραγωγές. Πέθανε εκεί από καρδιακή προσβολή στις 18 Ιουνίου 1982 σε ηλικία 66 ετών. Ο Γιούργκενς είχε  υποστεί καρδιακή προσβολή αρκετά χρόνια πριν που κατά την διάρκεια αυτή είχε μια μεταθανατια εμπειρία, όπου ισχυρίστηκε μετά ότι πέθανε  και πήγε στην Κόλαση.
Berserk

Πλοκή

Ο Guts ένας ορφανός μισθοφόρος, γνωστός ως «Μαύρος Ξιφομάχος», αγκαλιάζει το πεδίο της μάχης ως το μοναδικό μέσο επιβίωσης του. Μετά από μια τυχαία συνάντηση με το Band of the Hawk, μια τρομερή ομάδα μισθοφόρων, προσλαμβάνεται από τον χαρισματικό τους ηγέτη Griffith, ως μέλος της. Καθώς αναρριχήθηκε γρήγορα στις τάξεις για να γίνει επικεφαλής της επιθετικής φατρίας, ο Guts αποδεικνύεται ότι είναι μια ισχυρή προσθήκη στη δύναμη του Griffith, ο οποίος επιθυμεί να αποκτήσει ένα δικό του βασίλειο στο οποίο θα επικρατεί η κοινωνική ισότητα και ευμάρεια. Σταδιακά γίνεται το δεξί χέρι του Griffith, ο εμπιστός του, μαζί με την Casca, μία ικανή ξιφομάχο μέλος της ομάδας, την οποία ερωτεύεται. Ωστόσο, ενώ η αναζήτηση της ομάδας για αναγνώριση συνεχίζεται, ο Guts συνειδητοποιεί σιγά σιγά ότι ο κόσμος δεν είναι τόσο ασπρόμαυρος όσο υπολόγισε κάποτε.
Μετά από μια ταραχώδη παιδική ηλικία, ο Guts βρίσκει τελικά στο πρόσωπο του Griffith κάποιον που σέβεται και πιστεύει ότι μπορεί να εμπιστευτεί, ώσπου τα πάντα καταρρέουν όταν ο άνθρωπος αυτός του αφαιρέσει ό,τι σημαντικότερο έχει με σκοπό την εκπλήρωση των δικών του επιθυμιών. Σημαδεμένος έκτοτε με τον θάνατο, ο Guts καταδικάζεται σε μια μοίρα στην οποία καταδιώκεται αδιάκοπα από δαιμονικά όντα. Ξεκινώντας από μια τρομακτική αναζήτηση γεμάτη από κακοτυχία, οπλισμένος με ένα τεράστιο ξίφος και κτηνώδη δύναμη, δεν θα αφήσει τίποτα να τον σταματήσει, ούτε καν ο ίδιος ο θάνατος, μέχρι να μπορέσει τελικά να εκδικηθεί εκείνον που αποστέρησε αυτόν και την αγαπημένη του από την ανθρωπιά τους.
Το Berserk αποτελεί μία σκοτεινή ιστορία που ακολουθεί την προσπάθεια ενός ανθρώπου να βρει τη θέση του στον κόσμο, υποστηρίζοντας την δίψα ενός άλλου για εξουσία, μέχρι η απρόσμενη ανθρώπινη φύση οδηγήσει σε μία τραγωδία που θα αλλάξει τις μοίρες τους.
Εμβόλια τυφοειδούς πυρετού

Τα εμβόλια τυφοειδούς πυρετού είναι εμβόλια για την πρόληψη του τυφοειδούς πυρετού. Υπάρχουν δύο ευρέως διαδεδομένοι τύπη εμβολίων: Το εμβόλιο του στελέχους Ty21a, που είναι ένα ζωντανό εμβόλιο και χορηγείται από το στόμα και το πολυσακχαρικό εμβόλιο που περιέχει Vi αντιγόνο, το οποίο είναι ένα ενέσιμο εμβόλιο υπομονάδας.  Η αποτελεσματικότητά τους κυμαίνεται στο 30 με 80% των περιπτώσεων και έχει διάρκεια τριών ετών.

Συστάσεις

Ο Παγκόσμιος Οργανισμός Υγείας (Π.Ο.Υ.) συνιστά τον εμβολιασμό όλων των παιδιών σε περιοχές όπου η ασθένεια είναι συνήθης. Αλλιώς, η χορήγηση του εμβολίου ενδείκνυται μόνο για άτομα που διατρέχουν υψηλό κίνδυνο. Οι εκστρατείες εμβολιασμού μπορούν επίσης να συμβάλουν στον έλεγχο των κρουσμάτων εμφάνισης της νόσου. Ανάλογα με την εκάστοτε περίπτωση, επιπλέον δόσεις συστήνονται κάθε ένα έως επτά χρόνια. Στις Ηνωμένες Πολιτείες Αμερικής το εμβόλιο συστήνεται μόνο σε όσους διατρέχουν υψηλό κίνδυνο ως ταξιδιώτες σε περιοχές του κόσμου όπου η ασθένεια είναι ενδημική.

Ασφάλεια

Τα υπάρχοντα εμβόλια είναι πολύ ασφαλή. Ήπιες παρενέργειες μπορεί να εκδηλωθούν στο σημείο της ένεσης. Το ενέσιμο εμβόλιο είναι ασφαλές για όσουν νοσούν από HIV/AIDS ενώ το πόσιμο εμβόλιο μπορεί να χρησιμοποιηθεί όσο δεν έχουν αρχίσει να εκδηλώνονται τα συμπτώματα. Η ασφάλεια του πόσιμου εμβολίου κατά την κύηση δεν έχει επιβεβαιωθεί.

Ιστορία, κοινωνία και πολιτισμός

Τα πρώτα εμβόλια τυφοειδούς πυρετού δημιουργήθηκαν το 1896 από τους Almroth Edward Wright, Richard Pfeiffer, και Wilhelm Kolle. Λόγω παρενεργειών συνιστάται η χρήση νεώτερων σκευασμάτων. Τα εμβόλια τυφοειδούς πυρετού περιλαμβάνονται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο των σημαντικότερων φαρμακευτικών ουσιών που χρειάζονται σε ένα βασικό σύστημα υγείας. Η λιανική τιμή ανά δόση ανερχόταν στα 4,44 δολάρια ΗΠΑ το 2014. Το κόστος των εμβολίων στις Ηνωμένες Πολιτείες Αμερικής ανέρχεται σε 25 έως 50 δολάρια.
Ανάσταση νεκρών

Αρχαιότητα

Αποτελεί γεγονός ότι οι αρχαίοι Βαβυλώνιοι, Πέρσες, Αιγύπτιοι, Ιουδαίοι και Έλληνες αντιλαμβάνονταν το θάνατο ως απομάκρυνση από τον κόσμο των ζωντανών. Κάποιοι από αυτούς θεωρούσαν ότι κατά το θάνατο συνέβαινε η μετάβαση σε ένα διαφορετικό τόπο, όπως ο Άδης, που ειδικά για τους Έλληνες διαφαίνεται από την απαρχή της Ελληνικής Μυθολογίας.

Ιουδαϊσμός και Χριστιανισμός

Η διδασκαλία του Χριστού, την οποία και διέδωσαν οι Απόστολοι και ειδικότερα ο απόστολος Παύλος που και ερμήνευσε, έδωσε λεπτομερείς απαντήσεις στις διάφορες απορίες που διατυπώθηκαν όπως αναφέρονται στις Πράξεις των Αποστόλων (17:18) και Προς Κορινθίους επιστολή (15:35-39). Στις Χριστιανικές Γραφές καταγράφονται περιπτώσεις επαναφοράς νεκρών στη ζωή "με τη δύναμη του Θεού" και της "θείας ευδοκίας" τόσο από τον Ιησού όσο και από ακολούθους του, όπως ο Πέτρος και ο Παύλος. Αναφέρονται συγκεκριμένα τρεις αναστάσεις που έκανε ο Ιησούς: του Λαζάρου, της κόρης του Ιαείρου και του μοναχογιού μιας χήρας από την Ναΐν, τα λεγόμενα τρία «αναστάσιμα θαύματα». Στις Εβραϊκές Γραφές περιλαμβάνονται επίσης αφηγήσεις αναστάσεων νεκρών.
Η πίστη στην ανάσταση νεκρών, η οποία ομολογείται σε συνδυασμό με τη μέλλουσα ζωή, αναφέρεται στα δύο τελευταία άρθρα του χριστιανικού Συμβόλου της Πίστεως (381): «Προσδοκῶ ἀνάστασιν νεκρῶν καὶ ζωὴν τοῦ μέλλοντος αἰῶνος».
Ερζιάν Μάστορ (εφημερίδα)

Η Ερζιάν Μάστορ (Έρζυα: Эрзянь Мастор, «γη των Έρζυα») είναι μια δίγλωσση εφημερίδα στην γλώσσα Έρζυα και στα ρώσικα, που εκδίδεται από τον οργανισμό για την Σωτηρία της γλώσσας Έρζυα στο Σαράνσκ, πρωτεύουσα της δημοκρατίας της Μορδοβίας στην ρωσική Ομοσπονδία.
Ιδρύθηκε το 1994 και πρώτος συντάκτης ήταν ο Αλεξάντρ Σαρόνοφ. 
Μια δικαστική υπόθεση εναντίον της εφημερίδας είχε ως αποτέλεσμα να μην εκδίδεται για περίπου δύο χρόνια, ξεκινώντας στις 23 Ιουλίου 2007. Η εφημερίδα κατηγορήθηκε από τον Γενικό Εισαγγελέα των εκδόσεων της Μορδοβίας ότι τυπώνει "εξτρεμιστικό υλικό". Στις 30 Ιουνίου 2009, το κρατικό δικαστήριο της δημοκρατία της Μορδοβίας, έκρινε ότι η έκδοση της Ερζιάν Μάστορ μπορεί να συνεχίσει.
Παρακαταθέτης

Παρακαταθέτης είναι εκείνος ο οποίος δίνει ένα κινητό πράγμα σε κάποιον ("θεματοφύλακα") για να το φυλάει για ορισμένο ή αόριστο χρόνο και έχει την υποχρέωση να το επιστρέψει στον παρακαταθέτη, όταν του ζητηθεί. Ο παρακαταθέτης έχει υποχρέωση να καταβάλει αμοιβή στον θεματοφύλακα , δηλαδή σε εκείνον στον οποίο παρακατέθεσε το πράγμα, εφόσον έχει συμφωνηθεί αμοιβή ή εφόσον δικαίωμα αμοιβής συνάγεται από τις περιστάσεις.
Ο παρακαταθέτης είναι ένα από τα δύο συμβαλλόμενα μέρη στην παρακαταθήκη, η οποία είναι σύμβαση ενοχικού δικαίου και ρυθμίζεται από τον Αστικό Κώδικα.Το άλλο συμβαλλόμενο μέρος είναι ο θεματοφύλακας.
1078 Μέντα

Φυσικά χαρακτηριστικά

Η μέση διάμετρος της Μέντας εκτιμάται σε 13,1 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,18. Η Μέντα περιστρέφεται γύρω από τον εαυτό της πιθανώς μία φορά κάθε 85 ώρες, μία εξαιρετικά αργή περιστροφή για αστεροειδή.
Στεφάνους Βινάντους Πίγγιους

Βιογραφικά στοιχεία

Γεννήθηκε το 1520 στο Κάμπεν της Ολλανδίας. Σπούδασε στην Λέουβεν, όπου αναγορεύτηκε διδάκτωρ. Το 1547 πήγε στην Ιταλία και υπηρέτησε γραμματέας του τότε καρδινάλιου και ύστερα Πάπα Μάρκελλου Β'. Το 1555 έγινε βιβλιοθηκάριος του τότε καρδινάλιου και αργότερα αντιβασιλέα της Νεαπόλεως Antoine Perrenot de Granvelle στις Βρυξέλλες. Ο «Βίλχελμ ο Εύπορος» (Wilhelm der Reiche) τον διόρισε το 1574 ιδιωτικό διδάσκαλο στην αυλή του, όπου ο Στεφάνους ανέλαβε την μόρφωση του νεαρού διαδόχου του θρόνου. Απεβίωσε στις 16 Οκτωβρίου 1604 στην Ξάντεν της Γερμανίας.
Στέφανος Μπορμπόκης

Σε συλλογικό επίπεδο

Ξεκίνησε το ποδόσφαιρο από τα τμήματα υποδομής του ΠΑΟΚ και την τελευταία αγωνιστική της περιόδου 1985-86 πραγματοποίησε την παρθενική του εμφάνιση στην Α' Εθνική στην αναμέτρηση με τον ΠΑΣ Γιάννινα, αγωνιζόμενος ως αλλαγή στη θέση του Κώστα Μαλιούφα. Αποτέλεσε επί σειρά ετών βασικό στέλεχος της ομάδας με καλύτερη χρονιά του, όσον αφορά τον τομέα του σκοραρίσματος, την περίοδο 1987-88 όπου και πέτυχε 9 τέρματα σε 26 συμμετοχές. Το καλοκαίρι του 1994 αποχώρησε από τον "Δικέφαλο του Βορρά" για να συνεχίσει στον Εδεσσαϊκό.
Έπειτα από μια επιτυχημένη χρονιά με την ομάδα της Έδεσσας ακολούθησε ένα πέρασμα από τον Ηρακλή για να συνεχίσει τη σταδιοδρομία του στη Β' Εθνική. Το 1997-98 αγωνίστηκε με τα χρώματα του Άρη Θεσσαλονίκης, με τον οποίο κατέκτησε το πρωτάθλημα της δεύτερης κατηγορίας και έπειτα φόρεσε για τρία χρόνια τη φανέλα του Απόλλωνα Καλαμαριάς, στον οποίο και έκλεισε την καριέρα του. Ο Στέφανος Μπορμπόκης είναι ο μοναδικός ποδοσφαιριστής που έχει φορέσει τη φανέλα και των τεσσάρων μεγάλων ομάδων της Θεσσαλονίκης.

Στις εθνικές ομάδες

Ο Στέφανος Μπορμπόκης υπήρξε διεθνής με την εθνική Ελλάδας, με την οποία πραγματοποίησε το ντεμπούτο του στις 17 Φεβρουαρίου του 1988 στον φιλικό εντός έδρας αγώνα εναντίον της Βόρειας Ιρλανδίας, όταν υπό τις οδηγίες του Μίλτου Παπαποστόλου πέρασε ως αλλαγή στη θέση του Βασίλη Δημητριάδη. Είχε μέχρι το 1992 συνολικά 29 εμφανίσεις, πετυχαίνοντας 6 τέρματα.
Ήταν βασικό στέλεχος της εθνικής Ελπίδων, η οποία το 1988 αγωνίστηκε στον τελικό του ευρωπαϊκού πρωταθλήματος Ελπίδων, εναντίον της Γαλλίας.

Καριέρα προπονητή

Ως προπονητής έχει περάσει από τους πάγκους του Κιλκισιακού, του Θερμαϊκού, της Ένωσης Θράκης και της Αναγέννησης Γιαννιτσών, όλες ομάδες Γ' Εθνικής.
Τόνι Μπεν

Βιογραφικά στοιχεία

Γεννήθηκε στο Λονδίνο και ήταν γιος του Ουίλιαμ Μπεν, πολιτικού και υποκόμη του Stansgate. Το 1950 εξελέγη για πρώτη φορά βουλευτής εκλεγόμενος συνεχώς μέχρι το 2001. Υπήρξε δε ο μακροβιότερος βουλευτής των Εργατικών. Το 1960, μετά τον θάνατο του πατέρα του, κληρονόμησε τον τίτλο ευγενείας, έχασε όμως την θέση του στο κοινοβούλιο. Ύστερα από διαμαρτυρίες του κατάφερε να πείσει την συντηρητική κυβέρνηση να περάσει σχετικό νόμο, ο οποίος και ψηφίστηκε το 1963. Την ίδια μέρα αποκήρυξε τον τίτλο ευγενείας του προκειμένου να συνεχίσει να εκλέγεται βουλευτής. Διετέλεσε υπουργός σε αρκετές κυβερνήσεις.
Απεβίωσε στο δυτικό Λονδίνο. Ήταν παντρεμένος και είχε αποκτήσει παιδιά. Ο γιος του, Χίλαρι Μπεν, διετέλεσε υπουργός σε κυβέρνηση των Εργατικών.
Μάρκος Ζαδές

Βίος

Ο Ζαδές αναφέρεται στα έγγραφα ως Θεσσαλός. Δεν γνωρίζουμε λεπτομέρειες σχετικά με τον τόπο και χρόνο γέννησής του ή θανάτου του. Ο πατέρας του ήταν έμπορος και εγκαταστάθηκε στη Χίο παίρνοντάς τον μαζί του στο νησί. Υπήρξε μαθητής του Νεόφυτου Βάμβα, μετά το 1813 ή μετά το 1815. Μετά το πέρας των σπουδών του βρέθηκε σε κάποια χώρα του εξωτερικού, ίσως τις Παραδουνάβιες Ηγεμονίες, για να καταλήξει στην Τεργέστη. Από εκεί στις 30 Μαΐου 1821 μαζί με τον Δημήτριο Υψηλάντη επιβιβάστηκε στο πλοίο του Κροάτη Παύλου Στοΐκοβιτς και στις 8 Ιουνίου 1821 βρέθηκε στην Ύδρα.

Συμμετοχή σε μάχες της Ελληνικής Επανάστασης

Έλαβε μέρος σε μάχες στην Πελοπόννησο, όπως στην Πολιορκία της Τρίπολης (2 Ιουνίου -26 Σεπτεμβρίου 1821) και στην εκστρατεία της Βοστίτσας. Στη συνέχεια στάλθηκε στον Όλυμπο με σκοπό να οργανώσει και να ξεσηκώσει τους Ολύμπιους, αλλά συνελήφθη στην Κατερίνη της Πιερίας ως κατάσκοπός. Κάτω από άγνωστες συνθήκες απελευθερώθηκε και κατέβηκε στη νότια Ελλάδα. Τον Μάιο του 1823 ακολούθησε τον Μανώλη Τομπάζη στην Κρήτη, όπου ο Τομπάζης είχε διοριστεί αρμοστής στο νησί. Στα επόμενα χρόνια συμμετείχε ως αξιωματικός επικεφαλής μικρού σώματος σε διάφορες μάχες. Το 1850 του χορηγήθηκε το αργυρούν αριστείο για τη συμμετοχή στον Αγώνα, χωρίς όμως να ζητήσει ο ίδιος οικονομική ενίσχυση. Πριν το 1850 εγκαταστάθηκε στην Κωνσταντινούπολη μέχρι τον θάνατό του το 1865.
Mastercastle

Ιστορία

Οι Pier Gonella και Giorgia Gueglio ήταν σε αρκετές μπάντες κατά το παρελθόν και θέλησαν να δοκιμάσουν κάτι διαφορετικό. Κανένα συγκεκριμένο μουσικό είδος δεν επιλέχθηκε, αλλά έμφαση δόθηκε στην παραγωγή μουσικής με φυσικό τρόπο.
Οι δυο τους έγραψαν αρκετά τραγούδια και ηχογράφησαν ένα promo, αποτελούμενο από τέσσερα κομμάτια, ώστε να κερδίσουν το ενδιαφέρον κάποιας εταιρίας. Παράλληλα με όλα αυτά το line-up ολοκληρώθηκε από τον drummer Alessandro Bissa (aka Bix) και τον μπασίστα Steve Vawamas. Η είσοδός τους στην μπάντα άλλαξε το αρχικό project, μετατρέποντάς το σε κανονική μπάντα. Έπειτα, υιοθέτησαν το όνομα Mastercastle.
Τον Ιούλιο του 2008 έστειλαν το demo τους στη Lion Music, η οποία ανταποκρίθηκε και κυκλοφόρησε το ντεμπούτο τους The Phoenix, στις 17 Απριλίου του 2009. Το album έγινε θερμά αποδεκτό παγκοσμίως, οπότε η μπάντα ξεκίνησε αμέσως τη συγγραφή νέου υλικού για την επόμενη δουλειά τους. Ένα νέο demo με τέσσερα κομμάτια στάλθηκε στη Lion Music και έτσι έκλεισαν μια συμφωνία εκ νέου. Με την εμπειρία του προηγούμενού τους album, η μπάντα δούλεψε καλύτερα από πριν και παρήγαγε 12 κομμάτια (2 instrumental). Το άλμπουμ Last Desire κυκλοφόρησε από τη Lion Music στις 18 Ιουνίου του 2010.
Μπρατισλάβα

Ιστορία

Ιστορικά το έτος ίδρυσής της αγνοείται. Τα πρώτα ίχνη κατοίκησης του λόφου του κάστρου χρονολογούνται από την χαλκολιθική περίοδο ενώ ύστερα στο λόφο υπάρχουν ίχνη οικισμού του πολιτισμού του Μπάντεν. Υπάρχουν ίχνη κατοίκησης από την ύστερη εποχή του σιδήρου, περίπου το 600-500 π.Χ. Τους επόμενους αιώνες στην περιοχή εγκαταστάθηκε κελτικές φυλές. Στην περιοχή της Μπρατισλάβα εκείνη την περίοδο είχε δημιουργηθεί ένα σημαντικό οικονομικό κέντρο και κατασκευάστηκαν δύο κάστρα στο σημείο όπου ο Μοράβας συμβάλει με τον Δούναβη, το Μπράουνσμπεργκ στην αυστριακή πλευρά και το Ντεβίν στη σλοβακική. Ο ρωμαϊκός οικισμός στο λόφο του κάστρου χρονολογείται από τον 1ο αιώνα μ.Χ. Τον 9ο αιώνα κατασκευάστηκε το κάστρο της Μπρατισλάβα, το οποίο ήταν γνωστό Πρέσμπουργκ. Η πρώτη αναφορά στο όνομα αυτό γίνεται το 907 και στη μάχη του Πρέσμπουργκ.
Κατά το 1000 μ.Χ. εμφανίζεται ως σημαντικό στρατηγικό κέντρο. Το 1552 η Ουγγρική κρατική διοίκηση μετακινήθηκε από τη Βούδα στη Μπρατισλάβα και η πόλη ανακηρύχθηκε επίσημος τόπος στέψης των Ούγγρων βασιλιάδων μέχρι το 1784. Η πόλη έχει δεχτεί την επίδραση αρκετών εθνών (μεταξύ άλλων της Αυστρίας, της Ουγγαρίας και της Σλοβακίας). Λίγο πριν τον Α΄ Παγκόσμιο Πόλεμο, λειτούργησε εν μέρει ως προορισμός αναψυχής για τους κατοίκους της Βιέννης, με την οποία συνδέθηκε ακόμα και με γρήγορο τραμ (από το 1914). Το 1918 αποτέλεσε τμήμα της Τσεχοσλοβακίας, ενώ ως πρωτεύουσα της Σλοβακίας ελεγχόταν μέχρι το 1939 από τους Γερμανούς όταν απελευθερώθηκε η Τσεχοσλοβακία (και που αποτελούσε κράτος μέχρι το 1945). Κατά την διάρκεια του Β΄ Παγκοσμίου Πολέμου η Μπρατισλάβα έγινε θέατρο πολλών δολιοφθορών των εργοστασίων της και των μέσων μεταφορών της, από τις οποίες και υπέστη μεγάλες καταστροφές.

Αξιοθέατα, υποδομές και βιομηχανία

Η Μπρατισλάβα έχει πλούσια πάρκα και πλήθος από κλασικά κτήρια μεταξύ των οποίων τον καθεδρικό ναό γοτθικού ρυθμού του 13ου αιώνα, καθώς επίσης Πανεπιστήμιο και άλλες ανώτερες σχολές. Οι σύγχρονες λιμενικές εγκαταστάσεις της έχουν αναγάγει την Μπρατισλάβα σε κυριότερο λιμένα του Δούναβη. Συνδέεται αεροπορικώς και σιδηροδρομικώς με όλες τις πρωτεύουσες της Ευρώπης και τη Ρωσία. Στα περίχωρα της πόλης υφίστανται αξιόλογα χαλυβουργεία, κλωστοϋφαντουργεία, καθώς και εργοστάσια χημικών, τροφίμων και χάρτου.